‘Ek kon meer respekvol wees,’ sê Cliff ná rasse-herrieGareth Cliff. (Foto: Facebook) Gareth Cliff, uitgesproke radiopersoonlikheid en aanbieder van The Burning Platform op CliffCentral, het Donderdag erken dat hy onhoflik opgetree het tydens sy gesprek met ŉ lid van die One South Africa Movement. “Ek sal dit erken. Soms is ek geneig tot uitbarstings en dan kan ek baie afwysend klink. Ek kan ook nogal onbeskof wees, en ek aanvaar myself so,” het hy tydens Donderdag se program gesê. Cliff het gesê hy neem ook nie die kitskosmaatskappy Nando’s kwalik dat hy sy borgskap van die program onttrek het nie. Dié aanbieder het verlede week met Mudzuli Rakhivhane en die DA-leier John Steenhuisen gesels oor onder meer die DA se omstrede plakkate wat in Phoenix, Durban, opgesit en later afgehaal is. Tydens die gesprek het Cliff gesê dat rassisme onderaan Suid-Afrikaners se lys van prioriteite is. Toe Rakhivhane haar opinie hieroor wou lug het Cliff haar herhaaldelik doodgepraat en die gesprek het vinnig ongemaklik geraak. Dit het daartoe gelei dat SA Natives Forum Cliff by die Menseregtekommissie verkla het. Cliff sê egter nou hy besef hy het onhoflik teenoor Rakhivhane opgetree. “Dit is deel van my handelsmerk om so te wees. Dit is hoekom mense na my program luister. Hulle weet die onderhoude gaan moeilik en eerlik wees.” Cliff het gesê Rakhivhane het goed gedoen om haar man te staan en erken dat hy anders moes optree. “Ek kon haar heel waarskynlik met meer respek hanteer het, maar ek behandel almal dieselfde op my program.” Volgens Cliff is daar ook geen kwade gevoelens tussen hom en die voormalige borg van die program, Nando’s, nie. “Nando’s moes doen wat die beste vir hom is. Soms moet groot maatskappye besluite neem wat moeilik en ongemaklik is.” Cliff het wel gesê hy dink Nando’s se verklaring maak Rakhivhane af as ŉ swakkeling wat deur “twee wit mans geboelie is”, terwyl sy deurlopend die teendeel bewys het. “Sy het haar party goed verteenwoordig en ek is teleurgesteld dat Nando’s haar as enigiets anders afmaak as wat sy is.”